Predkladacia správa 

Informácia o aktuálnom stave čerpania finančných prostriedkov zo štrukturálnych fondov, 
ISPA/KF a Kohézneho fondu k 13.06.2008 a o opatreniach prijatých na elimináciu potenciálnych  rizík  (ďalej len Informácia) sa predkladá ako informatívny  materiál na rokovanie vlády SR na základe záverov koordinačnej porady členov vlády zodpovedných za čerpanie eurofondov zo dňa 02.06.2008. 
Informácia obsahuje stručnú analýzu čerpania prostriedkov zo štrukturálnych fondov, ISPA/KF a Kohézneho fondu programového obdobia 2004 – 2006 od 01.05.2004 do 13. 06. 2008.  a zároveň poskytuje informáciu o začatí čerpania prostriedkov štrukturálnych fondov a KF  programového obdobia 2007 - 2013. Údaje o čerpaní  predstavujú výdavky schválené v rámci súhrnných žiadostí o platbu, resp. žiadostí o platbu na platobnom orgáne, t.j. nezahŕňajú prostriedky poskytnuté v rámci zálohových platieb a predfinancovania konečnému prijímateľovi/príjemcovi pomoci. 
Materiál obsahuje tiež stručnú informáciu o stave zazmluvnenia programov štrukturálnych fondov programového obdobia 2004 – 2006,
Z pohľadu výšky čerpania v rámci programového obdobia 2004 – 2006 naďalej pretrváva pozitívny trend čerpania pri programových dokumentoch Sektorový operačný program Poľnohospodárstvo a rozvoj vidieka v gescii Ministerstva pôdohospodárstva SR, Operačný program Základná infraštruktúra v gescii Ministerstva výstavby a regionálneho rozvoja SR a Sektorový operačný program Priemysel a služby v gescii Ministerstva hospodárstva SR.
V zmysle článku 30 nariadenia Rady (ES) č. 1260/1999 a usmernenia k ukončeniu pomoci zo štrukturálnych fondov pre programové obdobie 2004 – 2006 je potrebné zo strany konečných prijímateľov/príjemcov pomoci realizovať výdavky programového obdobia 2004 - 2006 do 31.12.2008 a poslednú súhrnnú žiadosť o platbu spolu s čiastkovým výkazom výdavkov sú platobné jednotky povinné zostaviť a predložiť Ministerstvu financií SR k druhému aprílovému termínu 2009 vyplývajúcemu z dohody medzi platobným orgánom a platobnou jednotkou pre príslušný programový dokument. Špecifické z pohľadu uzatvárania pomoci sú programové dokumenty IS INTERREG III A, kde partnerské krajiny požadujú predloženie posledných sub-žiadostí o platbu najneskôr začiatkom decembra 2008. 
Z hľadiska vývoja čerpania sú identifikované nasledovné problematické okruhy:
1.	Pre splnenie pravidla n + 2 zostáva naďalej rizikovým programový dokument JPD NUTS II Bratislava Cieľ 3, avšak v zmysle odhadov očakávaných výdavkov zaslaných na platobný orgán jednotlivými riadiacimi orgánmi patria k rizikovým aj SOP Ľudské zdroje a IS EQUAL
2.	Spomalenie čerpania v rámci programových dokumentov ESF (SOP ĽZ, JPD NUTS II Bratislava Cieľ 3, a IS EQUAL)
3.	Nerovnomerné čerpanie programových dokumentov (SOP Ľudské zdroje, IS INTERREG III A Rakúsko – Slovenská republika, SOP Priemysel a služby) na úrovni prioritných osí a opatrení
4.	Prerušenie preplácania priebežných žiadostí o platbu predložených na Európsku komisiu od decembra 2007 za programové dokumenty ESF
5.	Nízke čerpanie projektov Kohézneho fondu za rezort životného prostredia
V súvislosti s identifikovanými problémami prijali jednotlivé RO/SORO opatrenia zamerané na odstránenie nedostatkov charakteristických pre daný programový dokument.. V nadväznosti na  problematické okruhy sú to  nasledovné typy  opatrení:
-	posilnenie  personálnych kapacít  (pri nízkom čerpaní v dôsledku vysokej administratívnej náročnosti);
-	realokácia finančných prostriedkov na úrovni opatrení (pri nerovnomernom čerpaní v rámci priority);
-	analýza rizikových projektov z hľadiska dodržiavania harmonogramov a dosahovaných vecných a finančných ukazovateľov. Dodatočné zazmluvnenie nevyužitých finančných prostriedkov;
Okrem uplatňovania týchto opatrení, riadiace a sprostredkovateľské orgány presadzujú efektívnejšiu komunikáciu  s KP/PP za účelom skvalitnenia a urýchlenia procesu schvaľovania žiadostí o platbu  a procesu uzatvárania projektov v stanovenom termíne. Opatrenia prijímané jednotlivými RO/SORO sú podrobnejšie uvedené v časti  3 predloženej informácie. 
Vo vzťahu k akčným plánom prijatým na odstránenie zistení auditov EK, je potrebné na úrovni RO/SORO:
-	uzatvoriť plnenia prijatých opatrení v súlade s harmonogramom, najmä vo vzťahu k spätnému overeniu výdavkov ESF a spätnému overeniu verejného obstarávania projektov ERDF a KF;
-	vo vzťahu k predpokladaným korekciám, ktoré budú uplatnené na národnej úrovni, zabezpečiť plné využitie uvoľnených prostriedkov, a to využitím projektov zo zásobníkov, alebo urýchleným zadministrovaním ďalších výziev;
-	vo vzťahu k predpokladaným korekciám, ktoré budú uplatnené z úrovne EK a predstavujú čistú stratu pre SR  bez možnosti ďalšieho využitia na program zabezpečiť dostatočné prostriedky v rozpočte príslušného rezortu na rok  2008 a 2009 na pokrytie zmluvných záväzkov voči konečným prijímateľom, na ktoré nebudú poskytnuté prostriedky EÚ.